A Bizottság 917/2004/EK rendelete
(2004. április 29.)
a méhészeti termékek termelésének és forgalmazásának általános feltételeit javító intézkedésekről szóló 797/2004/EK tanácsi rendelet végrehajtásának részletes szabályairól
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 797/2004/EK tanácsi rendeletre [1] és különösen annak 6. cikkére,
mivel:
(1) Az 1221/97/EK tanácsi rendeletet [2] felváltó 797/2004/EK rendelet intézkedéseket állapít meg a méhészeti termékek termelési és forgalmazási feltételeinek a javítására. Az érthetőség érdekében, a méz termelésének és forgalmazásának javítására irányuló intézkedések alkalmazására vonatkozó általános szabályok megállapításáról szóló 1221/97/EK tanácsi rendelet végrehajtásának részletes szabályairól szóló, 1997. november 20-i 2300/97/EK bizottsági rendeletet [3] hatályon kívül kell helyezni, és új rendelettel kell felváltani.
(2) A 797/2004/EK rendelet 1. cikke kimondja, hogy a tagállamok nemzeti méhészeti programot készíthetnek. Meg kell határozni az ilyen programok kötelező alapelemeit és a Bizottsághoz való továbbításuk határidejét.
(3) A Közösség nemzeti programokhoz való pénzügyi hozzájárulásának mértékét korlátozni kell annak alapján, hogy az egyes tagállamok mekkora részesedést képviselnek a Közösség teljes méhcsaládállományán belül.
(4) A tagállamoknak rendszeresen ellenőrizniük kell az e rendelet alapján végrehajtott programokat. Az említett rendszeres ellenőrző intézkedéseket közölni kell a Bizottsággal.
(5) A programok végrehajtása során biztosítani kell az összhangot a méhészeti programok intézkedései és a különféle közösségi politikák keretében zajló intézkedések között. Különösen el kell kerülni a támogatások kombinációjából eredő túlkompenzációt, illetve bármely más következetlenséget az intézkedések meghatározásában.
(6) Annak érdekében, hogy bizonyos fokú rugalmasságot tegyenek lehetővé a program végrehajtásában, az egyes intézkedésekre vonatkozóan bejelentett pénzügyi keretek bizonyos százalékkal változhatnak, anélkül azonban, hogy az éves program általános felső határát túllépnék. Amennyiben élnek a program végrehajtásában biztosított rugalmasság lehetőségével, a közösségi pénzügyi hozzájárulás nem haladhatja meg az érintett tagállam által ténylegesen viselt kiadások 50 %-át.
(7) A programvégrehajtás nagyobb fokú rugalmasságának biztosítása érdekében a program intézkedései a végrehajtás során kiigazíthatók, azonban a módosított intézkedéseknek meg kell egyezniük a 797/2004/EK tanácsi rendeletben előírt intézkedésekkel.
(8) Szabályokat kell elfogadni a nemzeti programok finanszírozásánál alkalmazandó átváltási arányok megállapításához.
(9) Tartalmi szabályokat kell megállapítani annak biztosítására, hogy a 797/2004/EK rendelet 3. cikkében említett tanulmányok készítése és frissítése egységes módon történjen.
(10) Az e rendeletben előírt intézkedések összhangban vannak a Baromfihús- és Tojáspiaci Irányítóbizottság véleményével,
ELFOGADTA EZT A RENDELETET:
1. cikk
A 797/2004/EK rendelet 1. cikkében említett nemzeti programok (a továbbiakban: a méhészeti programok) feladatai a következők:
a) az ágazat helyzetének ismertetése, amelynek lehetővé kell tennie a 797/2004/EK rendelet 3. cikkében említett tanulmányban az ágazat szerkezetére vonatkozó adatok rendszeres frissítését;
b) a célok közlése;
c) az érintett intézkedések részletes bemutatása, szükség szerint az egységnyi költségek feltüntetésével;
d) az országos és regionális szintű becsült költségek és finanszírozási terv közlése, éves bontásban;
e) utalás az irányadó törvényi, rendeleti és közigazgatási rendelkezésekre;
f) a méhészeti program kidolgozásában közreműködő képviseleti szervezetek és méhészeti szövetkezetek felsorolása;
g) a méhészeti program rendszeres ellenőrzésére és értékelésére vonatkozó rendelkezések megállapítása.
2. cikk
(1) A tagállamok méhészeti programjukat a programban alkalmazott hároméves időszak első éve áprilisának 15. napjáig közlik a Bizottsággal.
A 2004. évben azonban a tagállamoknak legkésőbb május 15-ig kell közölniük méhészeti programjukat.
(2) A méhészeti programon belül a költségvetési év a tárgyév októberének 16. napjától a következő év októberének 15. napjáig tart.
(3) A méhészeti programnak a hároméves időszak adott évére megállapított intézkedéseit a következő év augusztus 31-e előtt teljes egészében végre kell hajtani. A kifizetéseket a költségvetési év folyamán kell teljesíteni.
3. cikk
A méhészeti programok közösségi társfinanszírozása az egyes tagállamok esetében a Közösség teljes méhcsaládállományán belül általuk képviselt és e rendelet I. mellékletében feltüntetett részesedés alapján meghatározott összegre korlátozódik.
Ha azonban egy vagy több tagállam elmulasztja közölni méhészeti programját a 2. cikk (1) bekezdésében megállapított határidőkön belül, vagy nem használja fel a társfinanszírozásnak az első bekezdésben említett teljes összegét, a többi tagállam részesedése arányosan növelhető.
4. cikk
A tagállamok méhészeti programjukkal együtt a program rendszeres ellenőrzésének módját meghatározó dokumentumokat is megküldik a Bizottságnak.
A rendszeres ellenőrzés keretében végzett vizsgálatok célja, hogy meggyőződjenek a nemzeti program alapján nyújtott támogatás feltételeinek való megfelelésről. A rendszeres ellenőrzés adminisztratív és helyszíni ellenőrzésekből áll.
A kifizető hivataloknak az említett ellenőrzésekre vonatkozóan elegendő bizonyítékot kell megőrizniük.
5. cikk
(1) A tagállamok a 2. cikk (1) bekezdésében említett határidőn belül közlik a Bizottsággal az 1260/1999/EK tanácsi rendeletben [4] megállapított 1. és 2. célkitűzés szerinti nemzeti operatív programok részét képező méhészeti intézkedések jegyzékét.
(2) Ugyanarra az intézkedésre vonatkozóan nem teljesíthető kifizetés egyidejűleg a 797/2004/EK rendelet alapján és más közösségi támogatási rendszer keretében, különösen az 1257/1999/EK tanácsi rendelet [5] alapján.
6. cikk
Az egyes intézkedések pénzügyi határértéke legfeljebb 20 %-kal növelhető vagy csökkenthető, feltéve hogy az éves program általános felső határát nem lépik túl és a méhészeti program finanszírozásához biztosított közösségi hozzájárulás nem haladja meg az érintett tagállam által viselt kiadások 50 %-át.
7. cikk
A méhészeti program intézkedései a költségvetési év folyamán kiigazíthatók, azonban összhangban kell maradniuk a 797/2004/EK tanácsi rendelet 2. cikkével, és azokat az említett rendelet 5. cikkének megfelelően kell jóváhagyni.
8. cikk
A 3. cikkben említett összegre alkalmazandó átváltási arány a programról szóló értesítés évében május 1-jén hatályban lévő arány.
9. cikk
Az 1221/97/EK rendelet 3. cikkében említett tanulmányoknak az e rendelet II. mellékletében feltüntetett pontokat kell tartalmazniuk.
10. cikk
A 2300/97/EK rendelet hatályát veszti.
A hatályon kívül helyezett rendeletre történő hivatkozásokat erre a rendeletre történő hivatkozásnak kell tekinteni, és a III. melléklet megfelelési táblázatával összhangban kell értelmezni.
11. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 29-én.